google/wiki40b huggingface dataset:
מדף הקרח רון-פילכנר

תיאור

הים של מדף הקרח רון-פילכנר מפוצל לשני חלקים - המזרחי (פילכנר) 79°00′S 40°00′W והמערבי הגדול יותר (רון) 78°30′S 61°00′W באי ברקנר. כל מדף הקרח מקיף כ-430,000 קמ"ר, ובכך הוא מדף הקרח השני בגודלו באנטארקטיקה, אחרי מדף הקרח רוס. הוא גדל בהתמדה הודות לזרימת תכסיות קרח מפנים היבשה. מזמן לזמן, כשלחצי הקריעה גוברים על חוזק הקרח, נוצרים בקיעים וחלקים גדולים מתכסית הקרח נפרדים ממדף הקרח וממשיכים כהרי קרח. תופעה זו ידועה כהינתקות. 
מדף הקרח רון הוא חלקו המערבי והגדול יותר של מדף הקרח רון-פילכנר. הוא תחום ממערב בבסיס חצי האי האנטארקטי (ארץ גראהאם עם חוף זומברג וחוף אורוויל) וארץ אלזוורת'. קומנדר פין רון, מן הצי האמריקאי, שפיקד על משלחת רון לחקר אנטארקטיקה בשנים 1948-1947, גילה וצילם רצועה לכל אורך חלקו הצפוני של מדף הקרח הזה, בשתי טיסות בנובמבר ודצמבר 1947. הוא כינה אותה בשם "מדף הקרח לאסיטר"ונתן את השם "ארץ אדית רון" לכברת הארץ שנמצאה לפי השערתו מדרום לו. בשנים 1958-1957 קבעה קבוצת US-IGY, בפיקודו של מי שהיה עתה לקפטן רון, שמדף הקרח גדול מכפי שנקבע במיפוי הקודם, שהוא משתרע דרומה לכסות את רובה של "ארץ אדית רון". אף ששמו של קפטן ג'יימס לאסיטר הוקצה לחוף של ארץ פאלמר, הוועדה המייעצת לשמות אנטארקטיים (US-ACAN) אישרה את השם "מדף הקרח רון" למדף הקרח הגדול הזה, משום שרון היה הראשון שצפה במדף הקרח וחקר אותו עם הקבוצות שבהנהגתו. המדף קרוי אפוא על שם אדית רון, אשתו של פין רון וחברה במשלחת RARE.
מדף הקרח פילכנר הוא חלקו המזרחי של מדף הקרח רון-פילכנר. הוא תחום ממערב באי ברקנר וממזרח בארץ קואטס. החלק המזרחי של מדף זה התגלה בינואר-פברואר 1912 על ידי משלחת גרמנית לאנטארקטיקה בהנהגת וילהלם פילכנר. פילכנר קרא לאתר על שם קייזר וילהלם, אבל הקייזר ביקש שמדף הקרח ייקרא על שם האיש שגילה אותו. מדף הקרח ניזון בעיקר מקרחון סלסור, קרחון השיקום וקרחון כוח הסיוע, כולם ממזרח לאי ברקנר.

התדרדרות

באוקטובר 1998 ניתק הר הקרח A-38 ממדף הקרח פילכנר-רון. גודלו עמד על כ-‏50X150 ק"מ. בהמשך נשבר הר הקרח בשלושה חלקים. התנתקות בסדר-גודל דומה שאירעה במאי 2000 יצרה הר קרח בגודל 167 על 32 ק"מ, שכונה A-43 - מניחים שהתפרקותו היא האחראית לצפייה בנובמבר 2006 של כמה הרי קרח גדולים מחוף האי הדרומי של ניו זילנד, הפעם הראשונה שהרי קרח נצפו מניו זילנד מאז 1931. קבוצה גדולה של הרי קרח קטנים (הגדול בהם באורך של כ-1000 מ'), נראו מן החוף הדרום-מזרחי של האי, ואחד מהם נסחף אל קרבת החוף במידה שאפשר היה לראותו מן הגבעות שמעל העיר דנידין. אם אכן היו אלה שרידי ההתנתקות הזאת, הרי שבמהלך חמש שנים ומחצה שייטו לאיטם צפונה ומזרחה סביב כשליש היקף כדור הארץ, מסע של כ-13,5000 ק"מ.
ב-12 ו-13 בינואר 2010 ניתק שטח גדול של קרח ים מעל מדף הקרח רון-פילכנר והתנפץ להרבה חלקים קטנים. האירוע נקלט בסדרת תמונות של ספקטרורדיומטר ההדמיה ברוזולוציה בינונית שעל לווייני נאס"א Aqua וTerra. 
עובי הקרח של מדף הקרח פילכנר-רון יכול להגיע ל-600 מ'; עומק המים מתחתיו הוא כ-1400 מ' בנקודה העמוקה ביותר.
בשנת 1973 נחנכה התוכנית הבינלאומית לחקר מדף הקרח פילכנר-רון. 
מחקר שפרסמו בכתב העת Nature בשנת 2012 מדענים ממכון אלפרד וגנר לחקר קטבים וימים בגרמניה מנבא את היעלמותו של מדף קרח עצום בגודל 450,000 קמ"ר באנטארקטיקה עד סוף המאה ה-21, שיכולה להעלות את מפלס פני הים ב-4.4 מ' מדי שנה אך ורק בתוקף התמוססותו.
יאסרברני KSE

היסטוריה

הקבוצה נוסדה בשנת 2001. בסיום עונת 2004/05 העפילה לליגה השנייה. בסיום עונת 2010/11 העפילה הקבוצה לליגה הבכירה. בעונת הבכורה סיימה הקבוצה בתחתית הטבלה. בעונה השנייה סיימה במקום החמישי והפסידה ברבע גמר הפלייאוף לקבוצת קאפושווארי 3-2.

אירופה

קטע זה אינו מעודכן, ומאז העריכה האחרונה של הערך אירעו מאורעות הדורשים את עדכונו. 
בעונת 2013/14 השתתפה הקבוצה לראשונה בתולדותיה בשלב הבתים של היורוצ'לנג'.
שארלוט קסיראגי

רקע

שארלוט ושני אחיה, אנדראה ופייר נולדו בנסיכות מונקו, אשר נשלטה על ידי סבם מצד האם, הנסיך רנייה השלישי. כשהייתה בת ארבע, אביה נהרג בתאונת שיט. לאחר מותו של האב, העבירה הנסיכה קרולין את המשפחה לכפר סן רמי דה פרובאנס שבדרום צרפת, זאת בכוונה למזער, כלל שניתן, את חשיפת המשפחה לתקשורת. בינואר 1999 קיבלה שארלוט אב ושני אחים חורגים (הנסיך ארנסט מהנובר והנסיך כריסטיאן מהנובר) מנישואיה של אימה לארנסט אוגוסט, נסיך הנובר. לאחר כחצי שנה נולדה אחותה למחצה, הנסיכה אלכסנדרה מהנובר באוסטריה. המשפחה עברה לגור בפרבר הפריזאי פונטנבלו (Fontainbleau). בין השנים 2001 ל-2004, כחלק מהקבוצה של מרסל רוזייה, השתתפה קסיראגי במספר תחרויות קפיצות ראווה.

חיים אישיים

קסיראגי שומרת על פרטיותה, אך לעיתים לוקחת חלק בפעילויות רשמיות של נסיכות מונקו.
המגזין ואניטי פייר בחר בקסיראגי כאחת מהמתלבשות הבינלאומיות הטובות ביותר ב-2006. קסיראגי לעיתים קרובות מצולמת בתצוגות אופנה, תערוכות אמנות ותצוגות רכיבה על סוסים.
קסיראגי הופיעה על שער המגזין ווג פריז בספטמבר 2011 ובאפריל 2015
החל מ-2011 קסיראגי ניהלה מערכת יחסים עם הקומיקאי היהודי-צרפתי גד אלמלח, שנחשב לאחד מכוכבי הבידור הגדולים בצרפת. ב-17 בדצמבר 2013 נולד בנם , רפאל באותו בית החולים בו נולדה שארלוט במונקו. הם נפרדו ב-2015.
ביוני 2019 קסיראגי נישאה לדימיטרי ראסאם, בנה של השחקנית קרול בוקה לזוג בן משותף, בלשצאר.
מוחמד עבד אל-והאב

ביוגרפיה

מוחמד עבד אל-והאב נולד בשנת 1903 למוחמד אבו עיסא ולפטמא חיג' אזי בשכונת אב אל רבוע בקהיר, מצרים. כבר מגיל צעיר, ניחן בכישרון יוצא דופן ובגיל שלוש עשרה הוציא תקליט ראשון, הוא אף החל להופיע בפני קהלים רבים.
מוחמד עבד אל-והאב החל בהקלטות שיריו בשנות העשרים של המאה העשרים. עד שנות הארבעים, הוא ניחן בקול מצוין, בעל יכולת תמרון מרשימה. עם התבגרותו, איבד באופן ניכר מיכולתו לשיר בטונים גבוהים, והתרכז יותר בהלחנה. הוא הלחין שירים גם עבור הזמרת אום כולתום, בין השאר את השיר "אינתה עומרי" (אתה חיי), אחד השירים הידועים ביותר של הזמר הערבי.
בשנת 1933 השתתף עבד אל-והאב בסרטו הראשון "הוורד הלבן". במהלך חייו השתתף בשישה סרטים, בהם היה הגיבור והזמר. כל השירים מתוך סרטיו הם מאוד פופולריים לאוהבי הזמרה הערבית. הוא מיאן להשתתף בסרטים נוספים בטענה כי הוא מיצה את עצמו בזה, ולכן עבר לעסוק בהלחנה ובזמרה. הפתיע את מעריציו ובגיל 81 בשנת 1988 הקליט תקליט חדש שהצליח ונמכר למעלה משני מיליון עותקים.
מוחמד הלך לעולמו ב-3 במאי 1991 כשהוא בן 89.
עבד אל-והאב השאיר אחריו מורשת רחבת היקף בזמר הערבי וכונה "מוזיקאי הדורות". בכל בתי הספר למוזיקה ערבית בעולם לומדים את כישוריו ומנתחים את יצירותיו.
שיריו נחשבים פופולרים גם בקרב הציבור היהודי מזרחי ואף מורכבים בקטעי תפילה על ידי החזנים השונים בעיקר משה חבושה ועוד, ניתן להסיק כי ממתן אישור מפי הרב עובדיה יוסף להרכיב את לשון הקודש ללחנים אשר לא הולחנו על ידי מלחין ממוצא יהודי, כך גם נעשה עם לחניו של מוחמד עבד אל-והב .
יוסף זוסמן

יוסף זוסמן (תרמ"ה ,1885\ניסן תרמ"ב ,אפריל 1882 – כ"ב בטבת תשכ"ב, 1962), מעולי העלייה השנייה, ממקימי המושבה באר יעקב.
נולד בעיירה רומנובקה (רומנובסק)שבמחוז גליציה, בתחום המושב של האימפריה הרוסית (כיום באוקראינה), ליצחק זוסמן ומרים זוסמן. קיבל חינוך יהודי מסורתי בחדר ובישיבות.
נשא לאשה את יונה לבית גוטליב. לזוג נולדו מספר ילדים: צבי, לאה, רבקה (לימים בן-עמי), יפה (לימים שקובסקי), יהודית (לימים יזהר), דברה (לימים (סרולביץ') אישראליביץ') וחנן (לימים בן-יוסף).
בעירו התפרנס מנגרות והיה שוליית-נגר לאביו בנגרייה שהייתה בבעלות המשפחה. היה מחובבי ציון ופעיל בצעירי ציון.
בשנת 1905 עלה לארץ ישראל עם משפחתו, התיישב בראשון לציון ועבד כנגר ביקב עם אביו. ב-1907 היה מראשוני קוני האדמות באזור באר יעקב משפחתו קנתה 75 דונם והייתה שותפה לייסוד המושבה. המשפחה התיישבה במקום יחד עם קבוצה של משפחות ורווקים עולי מזרח אירופה, פרס וארגנטינה, וגרעין חקלאי של יהודים-קווקזים מדאגסטן בהנהגת הרב יעקב יצחקי. כחבר ועד השמירה השתתף בהגנת המקום ובמאורעות תרכ"ו (1926).
נפטר ב-1962 ונקבר בבאר יעקב.
Software-defined networking

Software-defined networking או SDN היא גישה לניהול רשתות תקשורת נתונים המסתמכת על הפשטה של רכיבי הרשת הנמצאים ברמות נמוכות. באמצעות גישה זו ניתן להגדיר ולנהל רשתות מתוחכמות, בצורה יעילה ומהירה על ידי תכנון הרשת על פי עקרונות כלליים אותם רוצים ליישם, ולייתר את הצורך לטפל בפרטים הקטנים. עקרון ההפשטה, או "אבסטרקציה" הוא עקרון חשוב בעולם מדעי המחשב המאפשר לכל משתמש להשתמש בשכבה החשובה לו, מבלי שיצטרך להבין כיצד עובדת השכבה התחתונה יותר, או מבלי שיצטרך להקדיש לכך מחשבה ומאמץ. כך לדוגמה אדם הכותב מסמך במעבד תמלילים אינו נדרש להבין כיצד תוכנתה תוכנת מעבד התמלילים ואילו מפתח התוכנה לא צריך להבין כיצד מתורגמת התוכנה שהוא פיתח לפקודות שפת מכונה המופנות למעבד המחשב. באופן דומה, גישת SDN מאפשרת תכנון של הרשת מבלי לדאוג לטיפול ידני בכל אחד מרכיבי הניתוב שנמצאים לאורך הדרך ולבצע שינויים מהירים במבנה הרשת.
חוות שרתים מודרניות המסתמכות על קישוריות גבוהה בין מחשבים וכן מכונות וירטואליות רבות, ובייחוד פתרונות מחשוב ענן, מחייבים שימוש בטכנולוגיות SDN. בחוות שרתים אלו טכנולוגיית ה-SDN מאפשרות קישוריות דינאמית בין המכונות הווירטואליות השונות וביצוע שינויים מהירים הנחוצים בעולם מחשוב הענן, לדוגמה בעקבות הוספה והסרה מהירות יחסית של מחשבים וירטואליים או העתקה של מכונות וירטואליות ממחשב אחד לשני.
לעיתים מתייחסים לגישת ה-Software-defined networking כאל "וירטואליזציה של רשתות" כיוון שזו, כאמור, מאפשרת לתאר את הרשת בצורה וירטואלית, ללא התחשבות ביישום הפיזי בפועל, בדומה לעבודה על מכונות וירטואליות המספקות וירטואליזציה של חומרה.
טפרה

טֶפְרָה - החומר שנפלט לאוויר בהתפרצות הר געש ונופל אחר כך לקרקע. הרכב הטפרה הוא בדרך כלל ריוליטי, שכן הרי הגעש הסוערים ביותר הם תוצרים של מאגמה פלסית, כלומר שהיא עשירה בסיליקה וצמיגותה גבוהה.
מקורו של המונח Tephra הוא מיוונית ופירושו "אפר". המונח הוצע על ידי סיגורדור טאורארינססון (Sigurdur Thorarinsson), וולקנולוג איסלנדי, בשנת 1954 בעת התפרצות הר הגעש "הקלה" (Hekla).

השימוש העיקרי

השימוש העיקרי בשכבות הטפרה בתיארוך רדיומטרי של המסלע, במקרה זה ממקור געשי. השיטה המקובלת למקרה זה היא תיארוך אשלגן-ארגון. בגאוכרונולוגיה – המדע העוסק בגילו של כדור הארץ ובגילן של שכבות הסלעים שעל פניו נעשה שימוש בלוח הזמנים הגאולוגי על מנת לקבוע את תקופת היווצרותם של סלעים תוך שימוש בשיטות תיארוך שונות. הטפרה מהווה את אחד חומרים אשר לפיהן פועלת השיטה הרדיואקטיבית, המבוססת על העובדה שאיזוטופים מסוימים הם בלתי יציבים ומתפרקים בצורה ספונטנית ליסודות אחרים (תוך שחרור אנרגיה).
הת'ר מוריס

ביוגרפיה

מוריס נולדה בקליפורניה וגדלה בסקוטסדייל, אריזונה. היא החלה לרקוד כשהייתה בת שנה והתחרתה בגיל צעיר במגוון סגנונות ריקוד. אביה נפטר ממחלת הסרטן כאשר הייתה בת 14: "זה משהו שקשה לי, כי אני עצובה על זה, אבל אני לא עומדת להתעכב על זה", היא אמרה במהלך ראיון עם תלמידים בדצמבר 2009. "אני יודעת שהוא נמצא במקום טוב יותר, במקום לסבול". לאחר שסיימה בית ספר תיכון, החליטה מוריס להירשם לאוניברסיטה מקומית, אך הבינה שהיא הייתה במקום הלא הנכון ועברה ללוס אנג'לס במקום בגיל 19.

קריירה

ההופעה המשמעותית של מוריס הייתה בשנת 2006 בתוכנית "אז אתה חושב שאתה יכול לרקוד (אריזונה)" (עונה 2), ולא הצליחה להגיע ל-20 הראשונים. מוריס לא ויתרה ועברה ללוס אנג'לס, ממוקדת בקריירת הריקוד שלה. בשנת 2007 היא הייתה רקדנית ליווי של ביונסה בסיבוב הופעות העולמי שלה, "The Beyoncé Experience". ב-2008 הייתה רקדנית ליווי של טינה טרנר. מאוחר יותר הופיעה בתפקיד קטן בסרט "סיפורים לפני השינה" וכך פגשה את הכוריאוגרף של הסדרה "Glee". הכוריאוגרף ביקש ממנה ללמד את השחקנים של הסדרה את הריקוד "Single Ladies" של ביונסה (בעקבות כך שעבדה עימה). בזמן שלמדה אותם, רצה שמועה שמחפשים מעודדת בלונדינית וחסרת ידע, מוריס שמעה את השמועה ובאה להבחין לתפקיד, ללא ניסיון קודם במשחק. המפיקים אומרים שמוריס עשתה את האודישן באופן מושלם, וכמובן, קיבלו אותה. היא גילמה את דמותה של בריטני, ביסקסואלית. היא הופיעה בסדרה עד לירידתה מהמסך ב-2015.
בעקבות הסדרה הקליטה מספר שירים.
בשנת 2009 שיחקה בקומדיה "מעודדים צמודים" של וויל גלאק.
בשנת 2010 התארחה בפרק בסדרה "איך פגשתי את אמא" כרקדנית.
בשנת 2012 דיבבה את דמותה של קייטי בסרט "עידן הקרח 4: יבשת בתנועה". 
בשנת 2013 שיחקה בסרט "ספרינג ברייקרס".
בשנת 2016 שיחקה בסרט האימה "ככל הנראה הוא ימות" לצד ג'ייק ביוסי.

חייה האישיים

בשנת 2008, החלה מוריס לצאת עם שחקן הבייסבול טיילור האבל. ב-28 בספטמבר 2013, ילדה מוריס את בנם הראשון. במאי 2014, התארסו השניים ונישאו ב-16 במאי 2015.
ב-11 בפברואר 2015 ילדה את בנה השני.
מוריס חברה טובה של נאייה ריברה, המגלמת את בת זוגה בסדרה "Glee".
המשכה אנליטית

פונקציה היא המשכה אנליטית של פונקציה אחרת אם היא מסכימה עם הפונקציה השנייה ואנליטית בתחום המכיל את התחום שבו אנליטית הראשונה.
הרעיון של המשכה אנליטית הוכלל בצורה מרחיקת לכת למושג האלומה. המשכות אנליטיות של פונקציות מרוכבות בכמה משתנים היוו את המוטיבציה הראשונית לפיתוח הקוהומולוגיה של אלומות.

הגדרה מתמטית

אם  אנליטית ב-  ו-  אז  אנליטית על  נקראת המשכה אנליטית של  מ-  ל-  אם 
משפט היחידות מבטיח כי כאשר יש המשכה אנליטית מתחום קשיר לתחום פתוח וקשיר, היא יחידה.
פרס היצירה בתחום הציונות

ביקורת על הפרס

כמה אמנים הביעו בדצמבר 2011 את מורת רוחם מהפרס, בטענה כי הוא משמש ככלי למטרות פוליטיות. כמה מהאמנים חתמו על עצומה שנכתב בה בין השאר: "פרס זה הינו פרס המעודד אמנות מגויסת למטרות פוליטיות. אנו דורשים לבטל את קיומו של הפרס ומבקשים לנתב את הכספים שיועדו לו אל הקופה הדלה שתומכת ביצירה אמנותית חופשית במדינת ישראל".
בין החותמים על העצומה: חתני פרס ישראל דוד טרטקובר ואוהד נהרין, מיקי קרצמן, יוסי מר-חיים ויהודה אטלס.
מבצע נורדווינד

מהלך הקרב

ב-31 בדצמבר 1944 פתחו קבוצת ארמיות G בפיקוד גנרל אוברסט יוהנס בלסקוביץ -וקבוצת ארמיות אוברריין בפיקודו של היינריך הימלר, במתקפה גדולה נגד לאורך 110 ק"מ כנגד כוחות הארמייה השביעית האמריקנית, שנחלשה לאחר שחלק ניכר מכוחותיה ומציודה הכבד הועברו צפונה לבלימת המתקפה הגרמנית בארדנים.
ב-1 בינואר 1945 עשה הלופטוואפה את המאמץ הגדול האחרון שלו בחזית המערבית, ופתח במתקפת פתע אווירית גדולה של 1,200 מטוסים – בשם מבצע בודנפלטה (Bodenplatte) – שנועדה לפגוע בשדות התעופה הקדמיים של בנות הברית בצרפת ובבלגיה, ולהשיג עליונות אווירית מעל שדה הקרב בארדנים. המועד המתוכנן של המתקפה האווירית היה ה-16 בדצמבר, במקביל לפתיחת המתקפה הקרקעית בארדנים, אך מזג האוויר הקשה אילץ את הגרמנים לדחות אותה בכשבועיים. המטוסים הגרמניים השיגו הפתעה טקטית מוחלטת, והצליחו לגרום נזקים קשים למספר רב של שדות תעופה קדמיים, בריטיים ואמריקניים, ולהשמיד מטוסים רבים על הקרקע. אולם הלופטוואפה ספג במהלך המבצע אבדות כבדות, שלא יכול היה להרשות לעצמו, ואילו בעלות הברית לא התקשו להשלים את אבדותיהן תוך זמן קצר. קשה להעריך בדיוק את אבדות הצדדים היריבים, אך רוב החוקרים מעריכים שחילות האוויר של בעלות הברית איבדו כ-500 מטוסים, מתוכם למעלה מ-300 הושמדו לחלוטין, ואילו הגרמנים איבדו כ-300 מטוסים, שהופלו או נפגעו במהלך התקיפה. האובדן העיקרי של הלופטוואפה לא היו המטוסים, שהושמדו או נפגעו במהלך המבצע, אלא המספר הרב של טייסים מנוסים, כולל מובילי טייסות וכנפות קרב, שנהרגו או נפלו בשבי במהלך המתקפה. כ-150 טייסים נהרגו בתקיפה וכ-70 נוספים נלקחו בשבי, לאחר שמטוסיהם הופלו מעל שטח בשליטת בעלות הברית. כוחות הלופטוואפה שהשתתפו במבצע כללו את הקורפוסים האוויריים השני, השלישי והחמישי ואילו מצד בעלות הברית השתתפו חיל האוויר הטקטי השני, וחיל האוויר השמיני והתשיעי של ארצות הברית.
ההתקפה הראשונית נערכה על ידי 3 קורפוסים של הארמייה הראשונה מקבוצת ארמיות G, וב-9 בינואר הצטרף אליהם גם קורפוס הפאנצר ה-39. עד ה-15 בינואר לפחות 17 דיוויזיות גרמניות מקבוצת ארמיות G וקבוצת ארמיות אוברריין, וביניהם הדיוויזיה ההררית אס אס ה-6, דיוויזיית הפאנצרגרנדיר אס אס ה-17, דיוויזיית הפאנצר ה-21, ודיוויזיית הפאנצרגרנדיר ה-25, היו מעורבות בלחימה. בנוסף, מתקפה קטנה יותר, בוצעה נגד העמדות בהן החזיקה הארמייה הצרפתית הראשונה מדרום לשטרסבורג, אך בסופו של דבר היא בוטלה.
הקורפוס האמריקני ה-6 שהותקף משלושה עברים, ספג עד ה-15 בינואר אבדות כבדות, ומשום כך הפנה אייזנהאואר חלק מהדיוויזיות שספגו אבדות כבדות במהלך הלחימה בארדנים, לסייע לכוחות הארמייה השביעית. ב-21 בינואר נאלצו הכוחות האמריקנים לסגת לעמדות הגנתיות על הגדה הדרומית של הנהר מודר, אולם, בעקבות איומו של שרל דה גול, שיוציא מהמערכה את הצבא הצרפתי, אם שטרסבורג תפונה על ידי בעלות הברית, הוחלט לא להמשיך בנסיגה כפי שתוכנן בתחילה. ב-25 בינואר החלו להגיע התגבורות מן הארדנים לחבל הסאר, והכוחות הגרמניים החלו לסגת לעמדות המוצא שלהם. חלק מהם כותר בכיס קולמר, ובכך הסתיימה המתקפה.
קורפוס האוויר החמישי (לופטוואפה)

היסטוריה

הקורפוס הוקם בגרסטהופן ב-11 באוקטובר 1939, על בסיס דיוויזיית האוויר ה-5, ולמפקדו מונה רוברט ריטר פון גריים. הקורפוס השתתף במערכה על צרפת כחלק מצי האוויר השלישי, ובנובמבר 1941 הועבר לאזור בריסל. בדצמבר 1941 הועברה מחצית הקורפוס למריאופול, ושמה שונה ל"פיקוד המיוחד קרים" אשר השתתף בקרב קרץ' ובמצור על סבסטופול (1941–1942), ואילו המחצית השנייה הועברה לסמולנסק, שם הפכה ב-1 באפריל 1942 ל"פיקוד הלופטוואפה מזרח".
3 (שיר)

רקע והצלחה

"3" נכנס עם יציאתו היישר למקום הראשון במצעד הבילבורד הוט 100, ובכך הפך לסינגל הראשון מזה שלוש שנים שהגיע להישג זה. בנוסף, היה זה השיר ה-15 בהיסטוריה לעשות זאת. השיר הפך לשיר השלישי של ספירס שהגיע אל המקום הראשון במצעד. השיר מספר על יחסים עם 3 אנשים, ונמשך 3:33 דקות. הסינגל שהה במקום הראשון במשך שבוע אחד, בין היתר מכיוון שספירס לא הוציאה את הווידאו קליפ לשיר במקביל להוצאת הסינגל. השיר זכה ל-255,000 הורדות דיגיטליות בשבוע הראשון ליציאתו. בכתיבת השיר השתתף מקס מרטין, שהיה שותף גם בכתיבת להיטים קודמים של ספירס, כגון "Oops!... I Did It Again", "‏If U Seek Amy", "‏...Baby One More Time" ו-"Stronger".
בארצות הברית הסינגל הגיע למעמד פלטינה ומכר מעל 1.6 מיליון עותקים שם.
הסינגל זכה להצלחה במקומות רבים בעולם, הגיע למקום הראשון במצעד הקנדי ול"עשרת הגדולים" במצעדי הסינגלים של אוסטרליה, בריטניה, אירלנד, בלגיה, נורווגיה ושוודיה.
ספירס שברה שיא גינס עם השיר בשנת 2011, כאשר הפך השיר לשיר היחיד בהיסטוריה שהגיע למקום הראשון במצעד הבילבורד, ללא כל קידום, מלבד הווידאו קליפ שלו.

וידאו קליפ

לשיר וידאו קליפ ובתחילתו נראית ספירס מתיזה על עצמה את הבושם "Circus Fantasy" ומתאפרת. לאחר מכן רואים את ספירס מתחילה לשיר כשהמצלמה בקלוז אפ על פניה, אחר כך נראית ספירס נמרחת על זכוכית עם תסרוקת ובגדים שונים, אך הסצנה בשחור לבן. סצנות אלו נמשכות לאורך כל הקליפ. בחלקים מן הקליפ נראית ספירס בבגד לבן עם רקדניות הלבושות בבגדים בצבע שחור כשהן רוקדות בעזרת מעקה. בחלק אחר בקליפ ספירס לבושה בבגד שחור ורוקדת עם קבוצת בנים. כמו כן, נראית ספירס רוקדת עם שני בנים ולבושה בבגד תואם.
ישעיהו אליהו

ד"ר ישעיהו אליהו (1892 – 23 במרץ 1965) היה רופא, סגן ראש עיריית רמת-גן (1938–1950), הרנטגנולוג הראשון של תל אביב.

ביוגרפיה

נולד בקורפו שביוון, בשם ישעיהו אליה, למלכה (לבית בללי) ולאברהם אליה, אח למתתיהו, ליוסף, למטילדה, למזל, למשה, לשבתאי, לדוד ולאסתר. קיבל חינוך מסורתי, למד בתלמוד תורה, היה פעיל בארגוני הנוער הציוני בעירו.
אליהו שלט במספר שפות: עברית, איטלקית, יונית, צרפתית וגרמנית.
בשנת 1911 יצא ללימודי רפואה באנקונה שבאיטליה, והמשיך במצרים.
בשנת 1914 עלה לארץ ישראל, אבל  יצא להמשיך בלימודי הרפואה בברלין, באוניברסיטת הומבולדט, אותם סיים בשנת 1917.
בשנת 1915-1916 עבד כסטודנט בבית חולים צבאי בפלאו'גן שבגרמניה.
בשנת 1918 חזר לארץ ישראל. לאחר מספר שנים היה הראשון שפתח מכון רנטגן בתל אביב, בשדרות רוטשילד פינת רח' הרצל. המכון היה מצויד במכשור מודרני, כולל מכונת צילום רנטגן לצורך אבחונים, שתשליליו פותחו במקום.  בין הטיפולים שניתנו במכון הרנטגן בשנות העשרים של המאה ה-20, היה הטיפול של הקרנות ב"גלי רנטגן" לחולי גזזת. לאחר שחלה, בשנות החמישים העביר את מכשור הרנטגן לקופת חולים לאומית.
מכון הרנטגן השני בתל אביב, נפתח במחצית השנייה של שנות העשרים על ידי הד"ר מיכה בן עמי (רבינוביץ), ב- רחוב בלפור, מול הכניסה ל- בית החולים הדסה.
בשנות העשרים נשא לאשה את פנינה לבית זלבר, אך הנישואין לא עלו יפה.
בשנות העשרים שינה את שם משפחתו מאליה לאליהו.
אליהו היה מפעילי ומייסדי "מגן דוד אדום" ו"מכבי אש". דאג לרכישת האמבולנס הראשון ברמת-גן.
אליהו היה פעיל בלשכת בני-ברית.
בשנת 1921 נתן יד לד"ר יהודה ליב מטמון כהן, ממנהלי הגמנסיה העברית הרצליה  להגשים את תוכניתו שהכריז עליה עוד בשנת 1913 להקים "עיר גנים" (רמת-גן), על שטח קרקע שנרכשה מעבר לנחל מוסררה.  במרכז המועצה המקומית בנה ד"ר אליהו את דירתו.
משנת 1938–1950 היה אליהו חבר מועצת העירייה וסגנו של ראש העיר אברהם קריניצי.
ב-1926 השתתף בכנוס הרנטגני המדעי הראשון בארץ-ישראל.
על נחלתו בת 5 הדונמים, בשכונת "פרדס גפן", ברמת-גן גידל צמחי רפואה שונים והיה מביא מרפא לחולים רבים. אליהו חקר את תורת הריפוי באמצעות שמוש בצמחי מרפא (הרבולוגיה) של ארץ-ישראל.
אליהו היה איש התנועה הרוויזיוניסטית. ב-15 בנובמבר 1937 היה אחד מ-45 עצורים מינהלתיים שנשלחו על ידי שלטונות המנדט הבריטי לכלא עכו. בין העצורים: ערי ז'בוטינסקי ואב"א אחימאיר. השלטונות נאלצו לשחררם לאחר מספר חודשים.
נפטר  ב-1965. נקבר בבית הקברות נחלת יצחק.
על שמו רחוב ברמת-גן.
לאליהו בן יחיד.
אחיו של ישעיהו: מתתיהו ויוסף הוציאו לאור את גלויות האחים אליהו בארץ ישראל המנדטורית, מראשית שנות העשרים עד 1939.
חשמונה

חַשְׁמֹנָה, אתר מקראי, אחת מתחנות נדודי בני ישראל במדבר. אל חשמונה הגיעו בני ישראל ממסעם ממתקה ומשם המשיכו בדרכם למוסרות. לפי המסופר במקרא נמצאת חשמונה במדבר פארן. בתרגום השבעים מופיע: צלמונה.

זיהוי המקום

יש הסוברים כי חשמונה נמצאת ליד ואדי אל חשים. מנגד יש הסוברים כי חשמונה נמצאת באזור היישוב בני עצמון.
צבגון אדום-אוזן

מאפיינים

צבגון אדום-אוזן הוא צב מים מתוקים וסביבת הגידול הטבעית שלו היא במים מתוקים וחמימים, בדרך כלל רדודים, וזאת על מנת שהצב יוכל לצאת אל מחוץ למים ולהתחמם בשמש, כפי שהוא נוהג לעשות ברוב שעות היממה. לעיתים קשה להבדיל בין צבגון זכר לנקבה. הנקבות גדולות יותר בגופן באופן משמעותי בעוד שלזכרים יש זנב וציפורניים ארוכים יותר.
כאשר הצב צעיר, גופו בגוונים של ירוק בהיר ו"בטנו" בצבע צהוב בהיר. עם ההתבגרות גוני גופו נהיים כהים יותר והופכים לירוק כהה, חום או שחור.
מקורו של הצב הוא במרכז ארצות הברית, והוא מין פולש באירופה ובאסיה ומתחרה על אזורי הגידול של צבי מים מקומיים. גם בישראל מין זה הוא מין פולש שמסתגל בקלות לסביבות מחיה שונות, ומסוגל לדחוק מינים ישראליים, כמו צב רך וצב ביצה מצוי, מבית גידולם. ניתן למוצאו בנחל אלכסנדר שם ניתן לראות את הצבים "משתזפים" בשמש על שפת הנחל. הצב נפוץ בירקון ומגיע במעלה נחל האיילון לכל הפחות עד לוד.
צבגון אדום-אוזן הוא אוכל-כול הניזון מבעלי חיים קטנטנים כמו חרקים, חלזונות, ראשנים, דגים ואף פגרים. בנוסף, הוא אוכל ירקות ועלים שנמצאים בקרבת נחלים. כמו צבים רבים, גם הצבגון אדום-האוזן שרוי בתרדמת חורף כאשר טמפרטורת הסביבה יורדת.
אדן לכנר

תולדות חייו

לכנר נולד בבודפשט והתחנך בברלין. לאחר סיום לימודי האדריכלות נסע לסיור לימודי באיטליה, שארך כשנה. לאחר שחזר לבודפשט ב-1869 השתתף בתנופת הבנייה שאיפיינה את הקמת השדרות המרכזיות של פשט במסגרת שותפות עם האדריכל גיולה פרטוש. לאחר מות רעייתו ב-1875 נסע לפריז ושהה שם כשלוש שנים במסגרתן התוודע לרעיונות האר נובו. ב-1889, לאחר כעשור של עבודה בהונגריה, במסגרתו תכנן את בתי העירייה של סגד, של נאג'בצ'קרק (כיום זרניאנין בסרביה) ושל קצ'קמט, נסע למסע בלונדון.

פעילות האר נובו

לאחר חזרתו מלונדון ב-1890 החל לכנר לשלב בתכנוניו יותר מוטיבים עממיים-הונגריים ומזרחיים. הוא יצר קשר עם מפעל האריחים של וילמוש ז'ולניי (Vilmos Zsolnay) ואריחי הטרה קוטה המזוגגים היו לסימן היכר שלו. ב-1896 פירק סופית את שותפותו עם פרטוש. באותה שנה תכנן את אחד מגולות הכותרת של עבודתו, מוזיאון האמנות השימושית בבודפשט, כמו כן הקים באותה שנה את המועדון האלגנטי להחלקה על הקרח בפארק העירוני של בודפשט העשוי בעיקר ברזל וזכוכית. יחד עם מבני המוזיאון לגאולוגיה בבודפשט (1899–1896) ובנק הדואר לחסכון (Postatakarékpénztár;‏ 1902–1899) מהווה קבוצת מבנים זו את פסגת יצירתו המקורית וסגנונו הייחודי.
סגנונו, כפי שבא לידי ביטוי בקבוצת מבנים זו בפרט, מתאפיין בעיטורים השואבים את השראתם מן המזרח התיכון, שילובי צבעים עזים, שימוש נועז בחומרים כברזל וזכוכית בנוסף לאריחי הטרה קוטה המזוגגים והעדר קווים ישרים, המקנה למבנים איכות "טבעית" כשל צמחים. עקב מאפיינים אלה זכה לכנר לכינויו "גאודי ההונגרי".
ב-1912 תכנן את כנסיית סנט לסלו בסאות' נורווק, קונטיקט, בארצות הברית. כמו כן עבד בערוב ימיו בפרסבורג (דאז בהונגריה כיום ברטיסלאבה, סלובקיה) והקים בה בין היתר את "הכנסייה הכחולה". עבודתו המאוחרת מתאפיינת בחזרה לקווים נקיים עם פחות קישוטים ועיצוב פונקציונלי ומודרני יותר.
יחסי ג'יבוטי–יפן

היסטוריה

ב-27 ביוני 1997, ממשלת יפן הכירה בג'יבוטי כמדינה ריבונית. היחסים הדיפלומטיים בין המדינות כוננו רשמית בשנת 1978. נשיא ג'יבוטי, חסן גולד אפטידון, עשה מספר ביקורים ממלכותיים ביפן. ביקורו הראשון היה בשנת 1995. וביקורו השני בשנת 1998. ביקורים אלה היוו חלק מה-TICAD. איסמאעיל עומאר גואלה ביקר ביפן בספטמבר 2003 וב-19 בדצמבר 2010. כוח ההגנה הימי של יפן פועל בג'יבוטי מאז 2009, ומאז 2011 הכוח מחזיק בסיס צבאי שכולל מספר אוניות ליווי במפרץ עדן וים סוף.
אוכלוסיית היפנים המתגוררים בג'יבוטי מוערכת בכ-32 תושבים בלבד. אוכלוסיית הג'יבוטים המתגוררים ביפן מוערכת בכ-11 תושבים בלבד.
דוד שפרבר (רב)

תולדות חייו ופועלו

נולד בעיר זבלטוב שבחבל גליציה לשיינדל שרה ולרב ברוך קלונימוס, תלמידו של הרב חיים מקוסוב בעל ה"תורת חיים". כשגדל הלך ללמוד אצל הרב מאיר אריק (בעל "אמרי יושר"). 
באותן שנים נקשר לאדמו"ר מקוסוב, רבי משה הגר, שהטיל עליו להכשיר לדפוס את חיבוריו: "לקט עני" - על חמישה חומשי תורה, "אזור האמונה" - על י"ג עיקרים, "ספר הצוואה" ו"הגיון לבבי" (עליהם כתב ביאור בשם "לדוד להזכיר").
נישא לשרה הדס, בתו של הרב משה שטרן, אב בית דין פוליין-ריסקיווא, נכדתו של רבי יהודה כהנא בעל "קונטרס הספיקות" - אחיו של בעל "קצות החושן".
בשנת תרפ"ב 1922 מונה לתפקיד אב בית הדין של בראשוב ברומניה. בתקופת השואה פעל למען יהודי רומניה ואירופה בכלל. כמו כן היה נציגם ובא כוחם של הרבנים ראשי ועד ההצלה בארצות הברית, שהשתדלו להצלת שארית הפליטה.
בשנת תש"י 1950 עלה לישראל והשתקע בירושלים. התגורר בשיכון הרבנים וכיהן כרבו הראשון. עם בואו ארצה הצטרף באורח פעיל למועצת גדולי התורה ונמנה עם מייסדי החינוך העצמאי. בהמשך עבר לקטמון והתגורר עם חתנו הרב יהושע דייטש.
נפטר בירושלים בכ"ה באדר ב' תשכ"ב בגיל 85, ונקבר בהר המנוחות בירושלים.